## La Generalitat convoca una nova línia d’ajudes per a projectes de cooperació al desenrotllament destinats a la promoció d’aliances estratègiques amb països estructuralment empobrits

*** La quantia global màxima d’esta subvenció és de 8.000.000 d’euros
* Per primera vegada podran optar a estes ajudes les organitzacions no governamentals per al desenrotllament (ONGD) en aliança amb altres agents
* L’acció de cooperació tindrà un component de retorn en el teixit social i de desenrotllament de la Comunitat Valenciana**

La Vicepresidència i Conselleria de Servicis Socials, Igualtat i Vivenda ha publicat en el *Diari Oficial de la Generalitat Valenciana* (DOGV) la primera convocatòria d’ajudes, dotada amb 8.000.000 d’euros, per al finançament de projectes de cooperació al desenrotllament dirigits a la promoció d’aliances estratègiques amb països estructuralment empobrits.

Podran optar a estes ajudes les organitzacions no governamentals per al desenrotllament (ONGD) i les agències de Nacions Unides i els seus comités nacionals o organitzacions que les representen a Espanya, de conformitat amb la legislació vigent en matèria de cooperació al desenrotllament.  
   
A més, per primera vegada, les entitats interessades, per a ser beneficiàries, constituiran una agrupació sense personalitat jurídica pròpia, en la qual s’integraran actors diversos, de naturalesa pública o privada, de la Comunitat Valenciana i del país d’execució del projecte, amb la finalitat d’impulsar un projecte de cooperació al desenrotllament en els termes de la legislació sectorial vigent i en el marc dels objectius establits en el Pla director de la cooperació valenciana al desenrotllament.

Estes subvencions es concediran en règim de concurrència competitiva i amb càrrec al pressupost de la Generalitat de l’exercici 2024.

Les sol·licituds es presentaran en el termini de 20 dies hàbils a comptar de l’endemà de la publicació d’esta convocatòria en el [DOGV](https://dogv.gva.es/va/resultat-dogv?signatura=2024/8381). Les entitats sol·licitants presentaran les sol·licituds exclusivament de manera telemàtica en la seu electrònica de la Generalitat.

**Actuacions subvencionables**

Les actuacions subvencionables que arreplega la convocatòria són aquelles dirigides a cooperació econòmica que propicien la mamprenedoria social i generen activitats productives i ocupació.

Hauran de contribuir també a la reducció de la pobresa i a la cohesió social mitjançant l’enfortiment del teixit econòmic i productiu local, i hauran de tindre un component de retorn en el teixit social i de desenrotllament de la Comunitat Valenciana.

Així mateix, podran rebre estes ajudes les accions de transferència de coneixement i assistència tecnològica destinades a millorar la capacitació per a l’ús i el desenrotllament de processos tècnics operatius i organitzacionals en sectors públics o privats. Esta mena d’actuacions han de preveure associacions a llarg termini amb el personal professional i la població beneficiària dels països socis, per a la seua qualificació, l’aprenentatge, l’acompanyament o la formació contínua.

La convocatòria també inclou iniciatives d’investigació per al desenrotllament dirigides a la generació de coneixement per a la busca de solucions innovadores i transformadores del territori, amb un enfocament en el desenrotllament humà sostenible.

A més, les actuacions a finançar hauran d’incloure i escometre un o diversos dels àmbits d’intervenció següents: dret a l’alimentació; dret a l’aigua, el sanejament i la salut; dret al desenrotllament; drets culturals, i turisme i desenrotllament local.

Els projectes hauran de ser executats en un, o més, dels països o territoris previstos en el Pla director de la cooperació valenciana al desenrotllament vigent, sempre que pertanguen a la mateixa àrea geogràfica.

Fecha: 09/08/2024